Մայեր Գուգենհայմ

**Մայեր Գուգենհայմ** (, , ), Գուգենհայմ ընտանիքի պատրիարք ԱՄՆ-ում, որը 19-20–րդ դարերում համարվել է աշխարհի ամենահարուստ ընտանիքներից մեկը։

## Վաղ կյանք
Մայեր Գուգենհայմը ծնվել է 1828 թվականի փետրվարի 1-ին Շվեյցարիայի Արգաու կանտոնի Լենգնաու քաղաքում։ Եղել է Սայմոն Մեյեր Գուգենհայմի և Շաֆելի (ի ծնե անուն՝ Լևինգեր) Գուգենհայմի որդին և սերել է աշկենազ հրեաներից: Ունեցել է հինգ քույր և եղբայր: Գուգենհայմի ընտանիքը աղքատացել է, երբ հայրը ստիպված է եղել թողնել իր աշխատանքը՝ Գուգենհայմի հիվանդ մորը խնամելու համար: Ի վերջո, մայրը մահանում է, երբ Մեյերը 6 տարեկան էր։ Մանկության տարիներին Մեյերը դպրոցից հետո դռնեդուռ իրեր է վաճառել՝ ընտանիքը ապահովելու համար։ Հայրը հույս է ունեցել վերամուսնանալ այրի Ռեյչել Վեյլի հետ: Սակայն, հոր աղքատության պատճառով Շվեյցարիայում սահմանափակումները խանգարել են նրանց ամուսնանալ: Սա ստիպել է ընտանիքին գաղթել Միացյալ Նահանգներ, որտեղ նման սահմանափակումներ չեն կիրառվել:

## Գործունեություն
1847 թվականին Շվեյցարիայից Միացյալ Նահանգներ գաղթելուց հետո՝ Մեյերը նոր կյանք է սկսել ներմուծման բիզնեսում։ Իր կարողությունը (19-րդ դարի ամենամեծերից մեկը) կուտակել է հիմնականում Միացյալ Նահանգներում՝ հանքարդյունաբերության և մետաղաձուլության ոլորտում ձեռնարկատիրական ձեռնարկությունների միջոցով։

Կոլորադոյի Լիդվիլի հանքարդյունաբերական շրջանում արծաթի հանքերում ներդրումներ կատարելուց հետո՝ Մեյերը ընդլայնել է իր գործունեությունը Կոլորադոյում հանքաքարի մշակման ոլորտում: Կառուցել է մի շարք հալման գործարաններ Միացյալ Նահանգներում և Մեքսիկայի հյուսիսում: Մի քանի որդիների մեծանալուն պես՝ նրանք առաջատար դերեր են ստանձնել ընտանեկան հանքարդյունաբերության և հալման բիզնեսում:

## Ընտանիք
Գուգենհայմը ծանոթացել է իր խորթ մոր դստեր՝ Բարբարա Վայելի (1834–1900) հետ և չորս տարի անց՝ մոտավորապես 1852 թվականին, ամուսնացել է։ Ունեցել են տաս զավակ։

Յոթ որդիներից հինգը ակտիվորեն զբաղվել է ընտանեկան բիզնեսով։

* Իսահակ Գուգենհայմ (1854–1922), 1876 թվականին ամուսնացել է Քերի Սոնեբորնի հետ։
* Դանիել Գուգենհայմ (1856–1930), հոր մահից հետո ընտանիքի ղեկավար, առավել ակտիվ է եղել համաշխարհային հանքարդյունաբերական շահերի զարգացման և ձեռքբերման գործում։
* Մորիս Գուգենհայմ (1858–1939), ի սկզբանե զբաղվել է ժանյակների և ասեղնագործության ներմուծման բիզնեսով. 1881 թվականին եղել է հանքարդյունաբերության և հալման ոլորտի ֆինանսավորող։
* Սոլոմոն Գուգենհայմ (1861–1949), ամանակակից արվեստի կողմնակից, որին աջակցել է իր հիմնադրամի և Ժամանակակից արվեստի թանգարանին կատարած նվիրատվություններով։
* Ժանետ Գուգենհայմ (1863–1889), ամուսնացել է Ալբերտ Գերստլի հետ և մահացել է ծննդաբերության ժամանակ։
* Բենջամին Գուգենհայմ (1865–1912), մահացել է «Տիտանիկ»-ի աղետի ժամանակ։ Ամուսնացել է Ժոզեֆ Սելիգմանի հետ։
* Ջոն Սայմոն Գուգենհայմ (1867–1941), Կոլորադոյի մեկ տարի ժամկետով սենատոր։
* Ուիլյամ Գուգենհայմ (1868–1941)։
* Ռոուզ Գուգենհայմ (1871–1945), ամուսնացել է երեք անգամ՝ նախ Ալբերտ Լոեբի (Նյու Յորքի ֆոնդային բորսայի ղեկավար) հետ, 1908 թվականին Սեմյուել Գոլդսմիթի և վերջին անգամ Չարլզ Քվիքի հետ։
* Կորա Գվենդալին Գուգենհայմ (1873–1956), ամուսնացել է Լուի Ֆրենկ Ռոտշիլդի (L.F. Rothschild-ի հիմնադիր) հետ։

1900 թվականին կնոջ մահից հետո Գուգենհայմը և նրա որդիները 200,000 դոլար են տրամադրել Մաունթ Սինայ հիվանդանոցին՝ նրա պատվին հիվանդանոց կառուցելու համար։ Գուգենհայմը մահացել է 1905 թվականի մարտի 15-ին, Ֆլորիդա նահանգի Փալմ Բիչ քաղաքում։ Թաղվել է Նյու Յորքի Բրուքլին քաղաքի Սեյլեմ Ֆիլդսի գերեզմանատանը։

### Ժառանգորդներ
Բենջամին Գուգենհայմի դուստր Փեգի Գուգենհայմը պատկանել է բարձր հասարակական դասի և եղել է արվեստի կոլեկցիոներ։

## Ծանոթագրություններ

Կատեգորիա:Ամերիկացի գործարարներ
Կատեգորիա:Շվեյցարացի գործարարներ
Կատեգորիա:Ամերիկացի միլիարդատերեր